નગ્નતા પ્રત્યે ભારતીય સમાજમાં સદીઓથી એક પ્રકારની ઊબ જોવા મળે છે. કોઈ હિરોઇન કે કોઈ હીરો જરા વધુ અંગપ્રદર્શન કરે કે સમાજમાં ચર્ચા-વિવાદ શરૂ થઈ જાય. એ તસવીરો જોતાં-જોતાં જ આ ચર્ચા ચાલ્યા કરે. જેણે એ ન જોઈ હોય તે પણ એ જોવા માટે ઉત્સુક બની જાય. યુવતી કે મહિલાઓ અમુક પ્રકારનાં વસ્ત્રો પહેરે ત્યારે પણ ટીકાટિપ્પણીઓ થવા લાગે અને શિખામણોનો અને ડાહી-ડાહી વાતોનો વરસાદ શરૂ થઈ જાય. છુપાઈ-છુપાઈને આ જ લોકોને નગ્નતા જોવી પણ હોય છે જેના અનેક માર્ગ તેઓ શોધતા રહે છે. ખેર, આપણે અહીં આમિરના નગ્ન પોસ્ટરની કે તેણે આમ શા માટે કર્યું, તેણે આમ ન કરવું જોઈએ એવી સુફિયાણી વાતોમાં પડવું નથી બલકે આવા ઊહાપોહ જ્યારે પણ થાય ત્યારે દરેક વ્યક્તિ અને સમાજે પોતાની જાતને પણ કેટલાક સવાલો કરવા જોઈએ.